  Майя Бывальцева Удмуртиысь йӧскалык лыдӟетъюртлэн сайтаз «Можга ёросысь литературалэн Удмурт Элькунын нуналъёсыз» виртуальной 3D-адӟытон интыямын. Со сярысь Калыкъёслэн эшъяськон юртсылэн пресс-службаез ивортэ.  Йӧскалык лыдӟетъюртлэн фондысьтыз шаертодонъя изданиос пыртэмын — Можга карлэн, Можга ёрослэн но отысь муниципал кылдытэтъёслэн историзыя книгаос, удмурт литератураысь классикъёслэн но туала удмурт но ӟеч гожъясьёслэн но кылбурчиослэн ужъёссы. Троссэ соосты Йӧскалык электрон библиотекаысь лыдӟыны луэ. Нош туспуктэмъёсын галереяын авторъёслэн улон но творчество сюрессы сярысь ивортодэтъёс вылэ чӧлсконпусъёс вань. Тодэ вайытом, 2018-тӥ ар Удмуртиын Можга ёрослэн литератураезлы сӥземын. Отын творчество удысын тодмо луэм трос адямиос вордскемын: гожъясьёс Трофим Архипов, но Михаил Коновалов, кылбурчиос Михаил Покчи-Петров, Анна Верина, Александр Белоногов, драматургъёс Игнатий Гаврилов но Анатолий Григорьев. Тодэ вайытом, 2017-тӥ ар Алнаш ёросысь литературалы сӥземын вал. Кылем арын 24-тӥ шуркынмонэ эстафетаез Можга ёрослы сётӥзы. Можгалась литературалы сӥзем нуналъёсты туэ 30-тӥ южтолэзе сӥё-дано усьтӥзы. Со улсын быдэс ар ӵоже пӧртэм ужрадъёс мынозы. Тегъёс: Лулчеберет Ижкар Можга Литература Удмуртия гожъясьёс Йӧскалыклыдӟетъюрт  